ההתקפות על שגרירויות ארצות הברית בקניה ובטנזניה

ההתקפות על שגרירויות ארצות הברית בקניה ובטנזניה בוצעו על ידי אנשי ארגון הטרור האסלאמי אל-קאעידה ב-7 באוגוסט 1998. הפעלת שתי משאיות תופת, שנעשתה כמעט בו-זמנית בצמוד לשגרירויות ארצות הברית בניירובי ובדאר א-סלאם, גרמה למותם של 223 אנשים ולפציעתם של כ-4,000. ההתקפה הביאה לראשונה את ארגון אל-קאעידה וראשיו למודעות הציבורית האמריקאית, ובעקבותיהן הוכלל מנהיג הארגון אוסאמה בן לאדן ברשימת עשרת הטרוריסטים המבוקשים ביותר על ידי לשכת החקירות הפדרלית.

ההתקפות
ההכנות הישירות להתקפות החלו במאי וביוני 1998. המחבלים שכרו בניינים בניירובי ובדאר א-סלאם. שם הורכבו הפצצות, והועמסו על גבי שתי משאיות מקומיות שנרכשו לשם כך. על כל אחת מהן הועמס מטען נפץ במשקל של כ-900 קילוגרמים, שחוטי הפעלה נמשכו מהם אל תאי הנהג של המשאיות. חומר הנפץ כלל טי אן טי ואמוניום חנקתי, ובטנזניה צורפו אליו גם מכלי חמצן.

ההתקפות יצאו לפועל ב-7 באוגוסט 1998 - תאריך שנבחר ככל הנראה משום שהיה יום השנה השמיני להגעת חיילים אמריקאים לסעודיה. שתי המשאיות, נהוגות בידי מחבלים מתאבדים, הגיעו לקרבת מתחמי השגרירויות בניירובי ובדאר א-סלאם והתפוצצו כמעט בו-זמנית, בשעה 10:30 בקירוב. בניירובי ניסתה המשאית להיכנס למתחם השגרירות, ששכן בלב העיר. משסירב השומר במחסום הכניסה לפתוח אותו, ירו לעברו נהג המשאית והמחבל המלווה שאתו. המלווה הספיק להשליך רימון הלם לעבר השומר ולברוח מן המשאית לפני שהתפוצצה.

בניירובי גרמה ההתפוצצות למותם של 212 אנשים ולפציעת כ-4,000. בדאר א-סלאם נהרגו אחד עשר אנשים ונפצעו 85. מרבית הנפגעים היו תושבים מקומיים; 12 מההרוגים היו אמריקאים. בניירובי ניזוק קשות בניין השגרירות, אך מרבית הנפגעים שם נפגעו עקב קריסת בניין סמוך, שבו שכנה מכללה מקומית. אוטובוס עמוס נוסעים ברחוב סמוך עלה באש וההדף ניפץ חלונות ברדיוס של כקילומטר סביב. תושבים רבים שרצו לחלונותיהם למשמע קרב האש שקדם להתפוצצות נפגעו משברי זכוכיות עקב התנפצות החלונות. בין הפצועים הייתה גם שגרירת ארצות הברית בקניה פלורנס בושנל.

מניין הנפגעים בדאר א-סלאם היה נמוך יותר משום שהשגרירות שם שכנה מחוץ למרכז העיר ומשום שבקרבת שער הכניסה אליה, שם התפוצצה המשאית, לא נמצאו בניינים אזרחיים. נזק כבד נגרם לבניין השגרירות.

לאחר ההתקפות
250px|ממוזער|שמאל|האנדרטה בניירובי לפיגוע שם ולנפגעיו
ישראל שלחה לניירובי את יחידת החילוץ של צה"ל, שהשתתפה בפעולות החילוץ שם. מטוסי תובלה של ארצות הברית הטיסו לעיר יחידות רפואיות.

בעקבות ההתקפות הורה נשיא ארצות הברית ביל קלינטון על סדרה של התקפות בטילי שיוט נגד מטרות בסודאן ובאפגניסטן, אשר הוצאו לפועל ב-20 באוגוסט. בסודאן נהרס בין השאר מפעל תרופות, שארצות הברית טענה כי יוצר בו נשק כימי, אך ככל הנראה מידע זה לא היה נכון.

מועצת הביטחון של האו"ם קיבלה את החלטה 1189, אשר גינתה את הפיגועים.

בעקבות הפיגוע בקניה הוגברה הפעילות האנטי-טרוריסטית המשותפת לה ולארצות הברית, אשר גם הגבירה את הסיוע הכספי לקניה, ובין השאר העבירה סך של 42 מיליון דולר, אשר יועד לנפגעי ההתקפה.

פרק בעונה השלישית של סדרת הטלוויזיה "שניות מאסון" הוקדש לפיגועים ולחקירתם.

 מתכנני מתקפת הטרור 
חקירת הפיגועים הצביעה על קשר של פעילי טרור ממצרים ומאזרבייג'ן להתקפות. בעקבותיה הוגש כתב אישום בקשר לפיגועים כנגד 21 איש, מרביתם שלא בפניהם. בראש המואשמים נמצא אוסאמה בן לאדן. ביניהם היה עבדאללה מוחמד פאזול, שנקבע כי היה מארגן שתי ההתקפות.

ב-2001, בעקבות פיגועי 11 בספטמבר, פרסמה הבולשת הפדרלית (ה-FBI) את רשימת הטרוריסטים המבוקשים ביותר, ומרבית הנאשמים בתכנון הפיגוע נכנסו אל הרשימה.
+מתכנני מתקפת הטרור וגורלםשםסטטוסאוסאמה בן לאדןחוסל על ידי יחידת "אריות הים" האמריקנית במהלך פעילות מבצעית בפקיסטן ב-2011, מבצע שזכה לכינוי "חנית נפטון".מוחמד עאטףחוסל בתקיפה אווירית בקאבול שבאפגניסטן ב-14 בנובמבר 2001איימן א-זוואהיריחוסל באפגניסטן ב-31 ביולי 2022 באמצעות כטב"ם של חיל האוויר האמריקניסייף אל-עאדלמוגדר כנמלט ועודנו חופשי. משמש כיום כמנהיג דה פקטו של אל-קאעידה לאחר חיסול קודמו א-זוואהיריממדוח מחמוד סליםמרצה מאסר עולם ללא אפשרות חנינה בכלא בארצות הבריתעבדאללה אחמד עבדאללהחוסל בטהראן שבאיראן על ידי סוכני מוסד באוגוסט 2020מוחסין מוסא מטוואלי אטווח'חוסל בתקיפת מסוק בפקיסטן ב-12 באפריל 2006חאלד אל-פוואזמרצה מאסר עולם ללא אפשרות חנינה בכלא בארצות הבריתודיע אל-חאג'מרצה מאסר עולם ללא אפשרות חנינה בכלא בארצות הבריתענאס אל-ליביהוסגר לארצות הברית, ומת במעצר בזמן ההמתנה לגזר הדין ב-2015איברהים חוסיין עידרוסמת ב-2008 בזמן ריצוי מעצר בית בלונדוןעאדל עבדול בארימרצה עונש של 25 שנות מאסר בכלא בארצות הבריתפאזול עבדאללה מוחמדנהרג בסומליה מהלך חילופי אש בינו לבין כוחות ביטחון סומליים הנאמנים לממשלה הזמניתאחמד מוחמד חאמד עליחוסל בתקיפת כטב"ם בפקיסטן ב-2010מוחמד צאדק עודהמרצה מאסר עולם ללא אפשרות חנינה בכלא בארצות הבריתמוחמד רשיד דאוד אל-עוהאלימרצה מאסר עולם ללא אפשרות חנינה בכלא בארצות הבריתמוסטפא מוחמד פדהילנהרג באפגניסטן. תאריך מותו לא ידוע, אך אל-קאעידה פרסמו את ידיעת מותו ב-2013.חלפאן חמיס מוחמדמרצה מאסר עולם ללא אפשרות חנינה בכלא בארצות הבריתאחמד חלפאן גאילאנימרצה מאסר עולם ללא אפשרות חנינה בכלא בארצות הבריתפהד מוחמד עלי מסלםחוסלו בתקיפת מל"ט באפגניסטן בינואר 2009שייח' אחמד סלים סווידאן

 גלריה 

ראו גם
הפיגועים בקניה (2002)
הפיגועים בבסיסי הכוח הרב-לאומי בביירות

קישורים חיצוניים

 עקיבא אלדר, "חקירת הפיגועים באפריקה מתמקדת בטרור איסלאמי", הארץ, 9 באוגוסט 1998.
ריכוז ידיעות על ההתקפות, חקירתן ושפיטת האחראים להן באתר PBS
פרטי ההתקפה בניירובי באתר Global Security

הערות שוליים

קניה וטנזניה
שגרירויות ארצות הברית בקניה ובטנזניה
שגרירויות ארצות הברית בקניה ובטנזניה
קטגוריה:טנזניה: היסטוריה
קטגוריה:פעולות טרור ב-1998
קטגוריה:1998 בארצות הברית
שגרירויות ארצות הברית בקניה ובטנזניה
קטגוריה:ניירובי
קטגוריה:1998 באפריקה